《鹦鹉》
清代·弘历

鹦鹉虽能言，所言自不知。清晨对笼语，巧舌能效为。

张华教啄对，何忠代寄信。审然乃鸟妖，事不可为训。

雀房饲养熟，习惯听数言。背笼乃语他，诚恐无端传。

甲乙二内侍，甲痴乙者黠。鹦见甲者驯，见乙鸣戛戛。

甲为鹦爬搔，展翅意若喜。有时眠掌上，驱之亦弗起。

乙持果实来，漫饵实相撩。鹦亦伺其怠，利嘴噍如雕。

因悟昌黎言，小黠乃大痴。智固不可逞，物固不可欺。

即事摛藻词，物各具性灵。中孚豚鱼吉，可以诠羲经。